බුද්ධිමය දේපළ පනත යටතේ ගීත ක්ෂේත්‍රයේ ගායන, ගීත රචනා සහ සංගීතය යන අංශ සඳහා කර්තෘ භාග ගෙවීම අරලියගහ මන්දිරයේදී ඊයේ (08) පැවැත්විණ.ජනාධිපතිතුමාගේ උපදෙස් පරිදි මේ කර්තෘ භාග ගෙවීමට සම්බන්ධ රෙගුලාසි ජනමාධ්‍ය හා තොරතුරු අමාත්‍යාංශය පසුගියදා ගැසට් කරන ලදී.ඒ අනුව පසුගිය දෙමසක කාලයේ ප්‍රචාරය කළ ගීත සඳහා කර්තෘ භාග පිරිනැමීමට පියවර ගත් අතර ප්‍රවීණ ගායක ගායිකාවන්ට, ගීත රචකයන්ට සහ සංගීතවේදීන්ට සංකේතාත්මකව කර්තෘ භාග පිරිනැමිණි.පැරණි ගායක ගායිකාවන්ගේ පැරණි ගීත සංරක්‍ෂණ කොට අනාගත පරපුරට දායාද කළ යුතු බව ජනාධිපතිතුමා මෙහිදී අවධාරණය කළේය.පැරණි ගීත අලුත් කිරීම නිසා මුල් ගීතය පිළිබඳ අවධානය අනාගත පරපුරෙන් ගිලිහී ගොස් ඇති බව ද රාජපක්‍ෂ මහතා කීය.මෙහිදී කතා කළ ගායන ශිල්පිනී ඉන්ද්‍රානි සේනාරත්න, රට ජාතිය ආගම ගැන පමණක් නොව සෑම ක්ෂේත්‍රයකම කටයුතු සොයා බලා කටයුතු කිරීම වාසනාවක් බව කීවාය.